31995D0276
L 170/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 юли 1995 година
за отнемане на разрешителни за продукти за растителна защита, съдържащи фербам или азинфос-етил, под формата на активни вещества
(95/276/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (1), изменен с Регламент (ЕО) № 491/95 (2), и по-специално член 6, параграф 5 от него,
като има предвид, че Регламент (ЕО) № 933/94 на Комисията (3), изменен с Регламент (ЕО) № 491/95, определи активните вещества в продуктите за растителна защита и уточни държавите-членки, които следва да докладват за прилагането на Регламент (ЕИО) № 3600/92;
като има предвид, че фербам и азинфос-етил са две от деветдесетте активни вещества, които са включени в първия етап на работната програма съгласно член 8, параграф 2 от Директива 91/414/ЕИО на Съвета (4);
като има предвид, че държавите-членки, определени да докладват за тези две вещества, са уведомили Комисията, че формално са известени, че съответните нотификатори няма да предоставят изискваната съгласно член 6, параграф 1 от Регламент (ЕИО) № 3600/92 информация в подкрепа на включването на дадено активно вещество в приложение I към Директива 91/414/ЕИО на Съвета; като има предвид, че не е постъпило искане за предоставяне на нов срок;
като има предвид, че нито една държава-членка не е уведомила Комисията за своето желание за включване на което и да било от тези вещества в приложение I към Директива 91/414/ЕИО на Съвета;
като има предвид, че трябва да се приеме, че необходимите сведения за преразглеждане на тези вещества няма да постъпят в рамките на работната програма и следователно не е възможно да се оценяват тези вещества; като има предвид, че следователно трябва да бъде взето решение в смисъл, че настоящите разрешителни за продукти за растителна защита, съдържащи въпросните активни вещества, се отнемат;
като има предвид, че настоящото решение не изключва възможността в бъдеще веществата фербам и азинфос-етил да бъдат оценени в рамката на процедурата за нови активни вещества, предвидена в член 6 от Директива 91/414/ЕИО на Съвета;
като има предвид, че мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Държавите-членки гарантират, че:
1.
разрешителните за препарати за растителна защита, съдържащи фербам или азинфос-етил, ще бъдат отнети в рамките на период от 6 месеца от датата на настоящото решение;
2.
от датата на настоящото решение няма да се издават разрешителни за препарати за растителна защита, съдържащи фербам или азинфос-етил или да бъдат подновявани досегашните разрешителни съгласно дерогацията, предвидена в член 8, параграф 2 от Директива 91/414/ЕИО на Съвета.
Член 2
Адресати на настоящото решение са държавите-членки.
Съставено в Брюксел на 13 юли 1995 година.